徐州黄樓歌寄蘇子瞻
作者：郭祥正
朝代：宋

paragraphs: 君不見彭門之黄樓，樓角突兀凌山丘。
雲生霧暗失柱礎，日升月落當簾鈎。
黄河西來駭奔流，頃刻十丈平城頭。
渾濤舂撞怒鯨躍，危堞僅若盃盂浮。
斯民囂囂坐恐化魚鼈，刺史當分天子憂。
植材築土夜運晝，神物借力非人謀。
河還故道萬家喜，匪公何以全吾州。
公來相基疊巨石，屋成因以黄名樓。
黄樓不獨排河流，壯觀彈壓東諸侯。
重簷斜飛掣驚電，密瓦瑩靜蟠蒼虬。
乘閑往往宴賓客，酒酣詩興横霜秋。
沉思漢唐視陳跡，逆節怙險終何求。
誰令頸血濺砧斧，千載付與山河愁。
聖祖神宗仗仁義，中原一洗兵甲休。
朝廷尊崇郡縣肅，彭門子弟長歡遊。
長歡遊，隨五馬，但看紅袖舞華筵，不願黄河到樓下。